Goeie nuus: Verdagte vas ná aanval, verkragting op plaasArgieffoto ŉ 30-jarige verdagte is Vrydag vroegoggend in hegtenis geneem weens ŉ onlangse aanval op ŉ plaas in Limpopo waartydens ŉ vrou glo verkrag en beroof is. Kol. Ronel Otto, provinsiale polisiewoordvoerder, het aan Maroela Media gesê die verdagte is in Vaalwater aangekeer. “Die man moet Maandag in die landdroshof op Modimolle verskyn,” het Otto gesê. Maroela Media het vroeër berig ŉ 40-jarige vrou is op 23 Maart helder oordag verkrag terwyl haar gesin by ŉ plaashuurhuis naby Dorset, tussen Vaalwater en Lephalale (Ellisras), ingetrek het. Otto het destyds gesê ŉ onbekende man het die vrou, wie se identiteit beskerm word, omstreeks 16:00 in die huis oorval. “Die man het die slagoffer gegryp en na ŉ waterpompstasie gesleep waar hy haar na bewering verkrag het,” het Otto gesê. Die verdagte het met twee selfone van die toneel gevlug. Die vrou is erg tydens die aanval aangerand en na ŉ nabygeleë hospitaal geneem. ŉ Vriendin van die vrou het aan Maroela Media gesê die slagoffer se man het tydens die voorval ŉ vrag besittings in Lephalale, waar hulle sowat vyf jaar gewoon het voor hulle na die plaashuis getrek het, gaan oplaai toe die booswig toegeslaan het. “Sy is ernstig beseer maar buite gevaar,” het haar vriendin gesê. “Daar was drie kinders by die huis, maar hulle is veilig, want sy het met alles in haar baklei om hulle te beskerm.” Die vrou is na bewering tydens die aanval met ŉ stomp voorwerp oor die kop geslaan en het kopwonde opgedoen. Sy het ook beserings aan haar gesig en arms opgedoen terwyl sy terugbaklei het.